Nɔmlɔ tso ɔ he mi kami ɔ, se nami bɔɔ kɛkɛ lɛ ngɛ he.—1 Tim. 4:8.
Nihi fuu susu kaa ke a pɔɔ a he mi kami ɔ, a ma ná bua jɔmi kɛ nɔmlɔ tso mi he wami kpakpa. Se ke wa suɔ kaa wa maa piɛɛ ni komɛ a he kɛ ka wa he mi hu nɛɛ? Anɛ e sa kaa waa kɛ nɔ fɛɛ nɔ ko kɛkɛ nɛ pee lɔ ɔ lo? Abɛ 13:20 ɔ deɔ wɔ ke: “Nɔ nɛ kɛ ní leli nyɛɛɔ ɔ, e leɔ ní. Se nɔ nɛ kɛ kuasiahi bɔɔ ɔ, haomi lɛ baa e nɔ.” Atsinyɛ jemi ko be he kaa e he hia nɛ waa da wa he nile nɛ waa kɛ Baiblo ɔ tsɔse ɔ nɔ kɛ hla hɛja jemi nɛ waa kɛ wa he maa wo mi. Be enyɛmɛ o puɛɔ ngɛ hɛja jemi he? Anɛ o ngɔɔ ní komɛ kaa asafo mi kpe yami, fiɛɛmi yami, kɛ Baiblo ɔ kasemi kɛ peeɔ nɔ́ titli ngɛ o si himi mi, aloo hɛja jemi? Mɛni ji nɔ́ nɛ he hia mo wawɛɛ? Yesu de ke: “Nyɛ hla Mawu matsɛ yemi ɔ, kɛ níhi nɛ da ngɛ e hɛ mi ɔ kekle, nɛ a kɛ ní nɛ ɔmɛ tsuo maa piɛɛ he ngɔ ha nyɛ.” (Mat. 6:33) Ke o ngɛ nɔ́ nɛ o kɛ o be maa pee ɔ he susue ɔ, anɛ o he nile haa nɛ o kaiɔ Yesu ga womi ɔ lo? w15 9/15 2:13, 15
Mɛni he je o mi mi fu nɛ o tu o hɛ mi kikɛ nɛ ɔ? E ji o pee nɔ́ nɛ hi jinɛ i ko ná o he bua jɔmi. Hyɛ nɛ o ye yayami ɔ nɔ.
Benɛ Yehowa na kaa Kain yaa pee yayami ɔ, e bɔ mɔde kaa e maa ye bua lɛ. Kain ha we nɛ Yehowa nɛ ye bua lɛ, nɛ e na e mi nɔ́. (1 Mose 4:11-13) Be kpa ko hu ɔ, Yehowa to he hɛ kaa Baruk ná juɛmi yaya, enɛ ɔ ha nɛ pɔ tɔ Baruk he, nɛ e kɔni mi hu jɔ̃. Enɛ ɔ he ɔ, Yehowa de Baruk kaa susumi nɛ e hɛɛ ɔ dɛ, lɔ ɔ he ɔ, e he hia nɛ e tsake e juɛmi. Baruk bu Yehowa tue, nɛ lɔ ɔ he e yi wami. (Yer. 45:2-5) Yehowa tsɔɔ wɔ blɔ, nɛ e tsɔseɔ wɔ, ejakaa e suɔ wɔ. Ke e he hia kaa e tsɔse wɔ ɔ, e peeɔ jã, nɛ ke e he hia kaa e gbla wa tue hu ɔ, e peeɔ jã. (Heb. 12:6) Ngɛ Baiblo ɔ mi ɔ, wa kaneɔ Yehowa sɔmɔli anɔkualetsɛmɛ nɛ Yehowa tsɔse mɛ nɛ a ba a je mi saminya a, a he ní. w15 9/15 4:12, 13
Wa kpa mo pɛɛ, wa nu Yehowa, nyɛ Mawu ɔ he. Níhi tsuo nɛ e pee ngɛ Egipt ɔ, wa nu he.—Yosh. 9:9.
Juɛmi ngɛ mi kaa Gibeon bi ɔmɛ yɔse kaa Yehowa ji nɔ nɛ hwuɔ ta ha Israel bi ɔmɛ. Rahab hu na Yehowa nine ngɛ níhi a mi. Tsa pi Israel no ji Rahab, se e nu bɔ nɛ Yehowa plɛ kɛ kpɔ̃ e we bi kɛ je Egipt ɔ he. Benɛ slaali enyɔ nɛ a je Israel ɔ ya e ngɔ ɔ, e de mɛ ke: ‘I le kaa Yehowa maa ngɔ zugba a ngɔ ha nyɛ.’ Rahab he ye kaa Yehowa ma nyɛ ma he lɛ kɛ e weku mi bimɛ ɔmɛ a yi wami. E ngɛ mi kaa e le kaa ke e ná hemi kɛ yemi ngɛ Yehowa mi ɔ, lɔ ɔ ma nyɛ maa pee oslaa ha lɛ mohu, se e pee jã. (Yosh. 2:9-13; 4:23, 24) Nɔ hyɛmi nɔ́ nɛ ɔ, kɛ nɔ hyɛmi ní kpahi nɛ a ngɛ Baiblo ɔ mi ɔ ha nɛ wa nu nami nɛ wa maa “na Mawu,” aloo wa maa na kaa Mawu nine ngɛ wa he ɔ sisi. Ke wa le Yehowa kɛ suhi nɛ e ngɛ ɔ, lɔ ɔ haa nɛ waa kɛ wa “mumi mi hɛngmɛ” naa e nine ngɛ níhi a mi. (Efe. 1:18) Enɛ ɔ woɔ wɔ he wami nɛ wa kaseɔ anɔkualetsɛmɛ nɛ a hi si blema nɛ a na bɔ nɛ Yehowa ye bua e we bi, kɛ ni nɛmɛ nɛ a ngɛ mwɔnɛ ɔ nɛ a naa bɔ nɛ Yehowa yeɔ bua e we bi ha a. w15 10/15 1:6, 7, 9